Na temelju članka 39. zakona o sustavu civilne zaštite (NN 82/15, 118/18, 31/20 i 20/21), članka 3. Pravilnika o tehničkim zahtjevima sustava javnog uzbunjivanja stanovništva (NN 69/16) te članka 55. Statuta Školski odbor Osnovne škole Blage Zadre, na prijedlog ravnatelja Tihomira Hidega, dana 22. svibnja 2023. godine, donosi

ELABORAT O INTERNOM SUSTAVU UZBUNJIVANJA, OBAVJEŠĆIVANJA I PRIJEMU PRIOPĆENJA

1. ZAKONSKA OSNOVA ZA DONOŠENJE ELABORATA

Sukladno članku 39. Zakona o sustavu civilne zaštite vlasnici i korisnici objekata u kojima se okuplja ili istodobno boravi više od 250 ljudi, te između ostalih, odgojne i obrazovne ustanove kojima se zbog buke ili akustične izolacije ne može osigurati dovoljna čujnost sustava za javno uzbunjivanje, dužni su uspostaviti i održavati odgovarajući interni sustav za uzbunjivanje i obavješćivanje, te preko istog osigurati provedbu javnog uzbunjivanja i prijem priopćenja nadležnog centra 112 o vrsti opasnosti i mjerama za zaštitu koje je potrebno poduzeti.

Člankom 3. Pravilnika o tehničkim zahtjevima sustava javnog uzbunjivanja stanovništva propisano je da za uspostavu internog sustava uzbunjivanja i obavješćivanja u objektima za koje se temeljem članka 39. Zakona o sustavu civilne zaštite mora osigurati uzbunjivanje i obavješćivanje te preko istog osigurati provedbu javnog uzbunjivanja, mogu se koristiti razglasni i video sustavi instalirani u objekte i njihovu okolinu te ostali suvremeni komunikacijski sustav i u kojima se može osigurati pouzdano i brzo uzbunjivanje (GSM, interni sustavi elektroničke pošte, interni radio komunikacijski sustavi).

Kako bi se osiguralo uspostavljanje funkcionalnog sustava internog uzbunjivanja, vlasnici i korisnici predmetnih objekata dužni su izraditi Elaborat za interni sustav uzbunjivanja i obavješćivanja sukladno članku 3. stavku 2. Pravilnika o tehničkim zahtjevima sustava javnog uzbunjivanja stanovništva.

1. MJERE I AKTIVNOSTI KOJE SE UTVRĐUJU ELABORATOM

Ovim elaboratom utvrđuju se:

* resursi za uzbunjivanje i obavješćivanje i način njihovog korištenja,
* odgovorne osobe zadužene za prijem priopćenja o vrsti opasnosti i mjerama koje je potrebno poduzeti, te za provedbu uzbunjivanja i obavješćivanja

1. OBJEKTI U KOJIMA SE OSIGURAVA INTERNI SUSTAV UZBUNJIVANJA

Sustav uzbunjivanja i obavješćivanja iz ovoga Elaborata provoditi će se u svim prostorijama Osnovne škole Blage Zadre.

1. RESURSI ZA PROVEDBU INTERNOG I JAVNOG UZBUNJIVANJA

Za uspostavu internog sustava uzbunjivanja i obavješćivanja u prostorima osnovne škole Blage Zadre, te osiguranje provedbe internog i javnog uzbunjivanja, koristi se:

* mobilni telefoni, fiksne telefonske veze i elektronička pošta (e-mail)
* u slučaju nestanka električne energije, uzbunjivanje i obavješćivanje provodi se ručnim zvonom
* otvaranjem vrata učionica, ureda i ostalih prostora u Školi, provjerava se nazočnost osoba, priopćava im se vrsta opasnosti i upućuje o daljnjim postupcima,
* učenici, radnici, te ostale zatečene osobe u Školi informaciju dobivaju od radnika koji su zaduženi za evakuaciju i spašavanje u Školi, te se postupa u skladu s procjenom, o mjerama sigurnosti (ostaje se u istom prostoru, premješta se u drugi dio objekta ili se izlazi izvan prostora ustanove)

1. UPUTE O KORIŠTENJU RESURSA ZA UZBUNJIVANJE I OBAVJEŠĆIVANJE I ODGOVORNE OSOBE

U slučaju potrebe javnog uzbunjivanja, interni sustav uzbunjivanja temelji se na uzbunjivanju školskim zvonom i obavješćivanju glasom – otvaranjem učionica i drugih prostora u Osnovnoj školi Blage Zadre, provjerava se nazočnost osoba, priopćava o vrsti opasnosti i upućuje ih o postupcima.

Na hodnicima Osnovne škole Blage Zadre obavještavaju se učitelji i ostale zatečene osobe o događaju, a po saznanju o vrsti opasnosti upoznaje se iste o detaljima događaja.

Učenici informaciju dobivaju od učitelja, te se postupa u skladu s procjenom o mjerama sigurnosti (ostaje se u istom prostoru, premješta se u drugi dio OŠ Blage Zadre ili izvan prostora OŠ Blage Zadre).

Ravnatelj koordinira postupkom evakuacije.

Neposredno obavještavanje o sustavu uzbunjivanja u školi, resursima i postupcima priopćava se usmeno na početku svake nastavne godine, a svakom novom zaposleniku prilikom prijema u radni odnos u uredu ravnatelja.

Odgovorne osobe za provedbu mjera uzbunjivanja i obavješćivanja navedene su ravnatelj Tihomir Hideg, domar Zlatko Uremović i učitelj povijesti Hrvoje Šimić (Odluka u Prilogu Elaborata).

VI: PROVJERA INTERNOG SUSTAVA UZBUNJIVANJA, OBAVJEŠĆIVANJA I PRIJAMU PRIOPĆENJA

Najmanje jednom godišnje treba provoditi provjeru funkcioniranja sustava uzbunjivanja, obavješćivanja i prijema priopćenja.

Provjerom rukovode odgovorne osobe zadužene za prijam priopćenja o vrsti opasnosti i mjerama koje treba poduzeti. Provjera se obavlja tako da se simulira stvarna situacija uzbunjivanja, obavješćivanja i prijema priopćenja.

O svakoj provedenoj provjeri odgovorne osobe zadužene za prijam priopćenja o vrsti opasnosti i mjerama koje treba poduzeti obvezne su izraditi izvješće te ga dostaviti ravnatelju OŠ Blage Zadre, pismenim i usmenim putem, te ako su uočene slabosti i nedostatci u sustavu, dužni se predložiti i provesti mjere poboljšanja.

1. OSTALE ODREDBE

Mjere provođenja evakuacije i spašavanja propisane Zakonom, a konkretno razrađene u Planu evakuacije i spašavanja Osnovne škole Blage Zadre.

Temeljem čl. 55.st.4. Zakona o zaštiti na radu (NN 71/14, 118/14,94/18 i 96/18) propisana je obveza poslodavca za osposobljavanje radnika, glede postupanja u slučaju nastanka neposrednih i značajnih rizika za život i zdravlje, kojima su izloženi ili mogu biti izloženi.

Stavak 5. navedenog Zakona propisuje obvezu provođenja vježbe evakuacije i spašavanja minimalno jednom u dvije godine.

Navedenu obvezu OŠ Blage Zadre redovito izvršava, odnosno kroz vježbe se utvrđuje da se evakuacija učenika, radnika i ostalih zatečenih osoba u prostoru Osnovne škole Blage Zadre provodi se sukladno Planu evakuacije i spašavanja.

Ovaj Elaborat za uspostavu internog sustava uzbunjivanja i obavješćivanja objavljuje se na oglasnoj ploči i službenoj mrežnoj stranici Osnovne škole Blage Zadre.

Elaborat stupa na snagu danom donošenja i dostavlja se na zahtjev nadležnom centru 112.

U Vukovaru, 22. svibnja 2023. godine

KLASA: 007-01/23-01/5

URBROJ: 2196-1-7-06-23-1

Predsjednik Školskog odbora: Ravnatelj:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_

Ana Kurbalija Tihomir Hideg

Prilog I. Odluka

